Зыгъэпсэхугъуэ махуэм
Псалъэжьхэр
Дэтхэнэ цIыху Iущри къызэрыгуэкIщ
Ныбжьэгъугъэмрэ къуэшыгъэмрэ сыт хуэдэ къулеигъэм нэхъри нэхъ лъапIэщ.
ЗэгурыIуэ здэщыIэм берычэти щыIэщ.
Гъуэгу нашэкъашэм жыжьэ унигъэсынукъым.
Ущизакъуэм и деж гъуэгури кIыхьщ.
Пшэ зытемылъ уафэм уэшх къехыркъым, нэщхъеягъуэ зыщIэмылъ нэхэм нэпс къащIэкIыркъым.
Дэтхэнэ цIыху Iущри, къызэрыгуэкIщ.
Куэдыр пудщ, мащIэр лъапIэщ.
ЩIакхъуэр пудщ ахъшэ ущиIэм деж.
Жыгыр псынщIэу хасэ щхьэкIэ, къыпыкIэнум куэдрэ йожьэ.
ХьэщIэм пщIэ хуэзыщI бысымым и щIыхьыр инщ.
ГушыIэхэр
ЗэфIэкI зыбгъэдэлъ щIалэ
ШколакIуэ щIалэ цIыкIум макъамэ дерсхэм щIэсыну фIыуэ илъагъуртэкъым, ауэ щIэмыхьэу къыхуадэртэкъым. Зэгуэрым егъэджакIуэм зэран хуэхъуу щысти, зэ-тIэу ешхыдэри хъуакъым. ИтIанэ жреIэ:
— Инал, дерсым щэхуу ущIэмысмэ, уи адэ-анэм макъамэмкIэ зэфIэкIышхуэ уиIэу яжесIэнущ.
Инал абы иужькIэ зэраныжакъым.
ТIури зэгъусэу
ХъыджэбзитI мэуэршэр- ри автобус къэувыIэпIэм тетщ. Зыр — автобус №2-м, адрейр №7-м поплъэ.
Псалъэу здэщытым, №27-р къэувыIати:
— НакIуэ, тIури зэгъусэу дызыхуейм дишэнущ, — жиIэри, зым адрейр иришэжьащ.
Шхыныгъуэхэр
Жэгундэ плъыжь
Жэгундэ плъыжьым цIыхум и Iэпкълъэпкъыр зыхуэныкъуэ куэд хэлъщ. Ар зэрыцIынэуи гъэвауи яшх. Жэгундэ плъыжьым и псыр къыщIакъузыкIри ираф. Ар сэбэпышхуэ яхуохъу зи жьэжьей, шхалъэ, тхьэмщIыгъу узхэм. КIэтIийхэри егъэкъабзэ.
Жэгундэ плъыжь гъэва
Жэгундэм и тхьэмпэр паупщI, езыр ятхьэщI, псывэм халъхьэри, шыуа-ныщхьэр тепIауэ мафIэ щабэм тету хьэзыр хъуху ягъавэ. Зыхэвыхьа псыр иракIут, езы жэгундэр тIэкIу ягъэдийри яукъэбз. Жэгундэ дия укъэбзар бзыгъэ цIыкIуу яупщIатэри яшх.
Халъхьэхэр:
жэгундэ плъыжь мыукъэбзауэ — г 400,
зэрагъэвэн псыуэ — г 1500-рэ.
Жэгундэ плъыжь зэхэупщIэта
Жэгундэ гъэвар IупщIэ цIыкIуурэ яупщIатэри, пIинэ къищIу тепщэчым иралъхьэ. ШатэкIэ зэхэщIа бжьыныху уба абы тракIэ. Ягъэдийри яшх. ЩIакхъуэ е лэкъум дашх.
Халъхьэхэр (зы цIыху Iыхьэ):
жэгундэ плъыжь гъэвауэ — г 200.
шатэу — г 50,
бжьыныхуу — г 5,
шыгъуу — узыхуейм хуэдиз.
Къубатий Борис.
Зыгъэгуси… зыщыгъэтхъу
Маршруткэм дисщ. Ар зищIысыр фщIэрэ? ЦIыху зыбжанэ зэрыхуэ автобус жьей е таксиишхуэ, сытми, лъэсхэр щыпIащIэм деж зэрызекIуэ мотор гуи-мэ, «шофёр»-кIэ зэджэ цIыхухъу тэ- макъкIыхь и гублащхьэдэсу. «КъэгъэувыIэ» жаIэху къэмыгубжьхэр телефонкIэ уэршэрхэр зэхамыхын папщIэ уэрэд къезыгъауэхэм хуэдизыбзэ мэхъу. Ашэмэз и сыринэм уIэщIэкIыну Iэмал щыIэххэкъым: гъуэгупщIэ зэпта шыгухум узэригъэтыншым къыдэкIуэу уи щэнхабзэ къэухьым зригъэужьыныр псапэу къелъытэ.
«Гупсыси умыпсалъэ, зыплъыхьи умытIыс», — аращ гъуэгурыкIуэхэм я хабзэ дыгъэлыр, зи гупкIэ уис ашэмэзхэм я уазым уедэIуэну ухуэмеймэ. «Дунейм теттэкъым сызыхуей, — жриIэжырт къыбгъэдэсым маршруткэм дэс щIалэжь гуэрым, — а цIыхубзыр («ДебгъэукIырт, щIалэ!» къыжезыIар) дакъикъэ пщыкIутхукIэ цIыхухъуу сиIэну фIэкIа…»
Пщэдей ТекIуэныгъэм и махуэщ. Къалэм щекIуэкIыну лъэс зекIуэм зыхуэзыгъэхьэзыр цIыхубэм хуиту зэбламыгъэкI машинэхэм нэгъуэщI уэрамхэмкIэ дадзыхын хуей мэхъу. Абы къыхэкIыу, Къалэ кIуэцIым Iуэху щызиIэхэм, дыздэмыкIуэм дыкъыщымыхутэн папщIэ, къалэкум пхыкI хамэ къуажэ маршруткэхэм, мис мы дызэрыс Къалэжьей хуэдэ кIуэхэм, зыдоугуашэ. Къалэжьей дыкIуэ хуэдэу абы и кIэм нэс уишэным хуэзэ гъуэгупщIэ идотри, лейуэ тхэщIам къыщIэкI тыншыгъуэхэр къыхыдобжыкIыж.
Ахэр зэкIэ нэрылъагъукъым. Маршруткэм из дыхъупакъым, ауэ исын дужэгъуакIэщ, мыпIащIэ къытхэткъым. Псоми зыхэтщIэр нэхъ IупщIу къызыпкърыщыр япэ дыдэ къитIысхьауэ ипэ тIысыпIэм деж щыс бзылъхугъитIращ. ПсынщIэу из дызэрыхъу-нум щагъэгугъыу, а тIур маршруткэм къиплъэхэм яхуэбзэIэфIщ, псом хуэмыдэу Зи ЖыIэ ПхыкI нэхъыжьыр. Ежьэныгу къомыр абы зэакъылэгъуу дыхуэарэзыщ:
— ЦIыхуипщI дрикъумэ, текIыну жиIащ шофёрым. Зы, тIу, щы… Зы къитIысхьэжмэ, деджэнщ.
— Сэ тIум я уасэ естынукъым, — жеIэ икIэмкIэ сабиитI и гъусэу ис щIалэ Iэсэлъасэм.
— НтIэ, иджыри цIыхуитI дыхуейщ.
Ауэрэ зы хъыджэбз къотIысхьэ. Иджыри нэрыбгитI.
— ФыкIуэ, шофёрым феджэ, — жеIэ Зи ЖыIэ ПхыкIым.
ЩIалэ Iэсэлъасэм нэхъ зытехуэ истэкъыми — сабийхэр цIыкIуIуэщ, адрейхэр бзылъхугъэщ — къотэджри, шофёрым еджэну йокI. «Иджыпсту сынокIуэ» жэуапыр къыздехьыжри къотIысхьэж.
«Иджыпстур» къэмысурэ, Iуэхур Зэхэзэрыхьу ЗыфIэмыфI Бзылъхугъэ гуэр маршруткэм къотIысхьэ.
— Дэнэ иджыри къэс уздэщыIар? — жреIэ абы Зи ЖыIэ ПхыкIым. ИцIыхукъым, ауэ ягъэ кIынукъым. «ДебгъэхъулIащ ди бжыгъэр ирибгъэкъури», — къригъэкIыу аращ жиIэм. Адрейми ар къыгуроIуэ. КъуэгъэнапIэм къуэс бзылъхугъэ щэхум гъуэгупщIэхэр къыхех, зыгъэзэжыр яретыж.
Шыгуху къэгувэр зэрыкъуаншэр наIуэщи, хуэм-хуэмурэ узэгуэмыпыныр емыкIу мэхъу.
— КъызэритIысхьэжу псори дытевгъалъэ, — къыхедзэ Зи ЖыIэ ПхыкIым. ЦIыхубз зэкIэлъыкIуэщ, бзаджэкъым, ауэ захуагъэм хьэтыр иIэн хуейкъэ?! Ущимызакъуэм деж фIым нэхъ утогушхуэ: маршруткэм ис псоми зэдэдгъэхъей акъылыр абы и бзэм нэхъ пыщIащ.
Аргуэру джакIуэ кIуэн хуейуэ ягъэув.
— Сэ сыкъеджэнщ абы, — жеIэри, Iуэхур Зэхэзэрыхьу ЗыфIэмыфI Бзылъхугъэр йокI. Ар цIыхубз зыIэщIэлъщ, ныбжь хъарзыни иIэщ, ауэ лъэ псынщIэщ: мынэхъыщIэми, шыгуху жьажьэр езым нэхъ зыфIигъэлIыкIыфыну къыфIощI икIи щыуэркъым. «Нэсауэ пIэрэ?» жыдмыIэ щIыкIэ, шофёрым и гъусэу къегъэзэжри, мотор зэщIэнам и макъым дигухэр допсэхуж.
— ЛIо уэ, щIалэ, куэзыр уджэгуу утIысыжауэ, цIыхухэр къожьэу… — Зи ЖыIэ ПхыкI Бзылъхугъэр апхуэдизкIэ макъ къаугъэншэщ зэрыпсалъэри, аргуэру дигукIэ абы дыдожьу, жимыIапхъэ гуэр къыжьэдэкIыу дигу къэмыкIыу.
— ЦIыхум ищIэр фымыщIэу… — «цIыхур» езыр зэрыарар, абы апхуэдэу узэрызримыгъэпсэлъэнур къыдгуригъэIуэну хуожьэ шыгуху щIалэр.
— ЖытIэр къыдиудэкIыжкъыми, ари куэд и уасэщ, — зэхимыха нэпцI зещI Зи ЖыIэ ПхыкIым: мызыгъуэгу бэлэрыгъами, щIалэр зэрыщIалэфIыр уолъагъу.
— Хъунщ, ей, шофёрыр бампIэ хъунукъым, — жеIэ ар къэзышэжа, Iуэхур Зэхэзэрыхьу ЗыфIэмыфI Бзылъхугъэм.
— Уэ дакъикъэ плIыщIкIэ уисакъыми пщIэркъым ар, — педзыж абы Зи ЖыIэ ПхыкIым къыбгъэдэс цIыхубз щабэм. «Дытевгъалъэ» жызыIа и гъусэр игъэпэж къудейщ, армыхъумэ ари къыщитхъыныфэкъым.
— ЛIо уэ маршруткэ япэу уитIысхьэу ара? — и щхьэ хужиIэж хуэдэу къыдрешей ЩIалэфIым щIэрыщIэу. Зыри жиIэнутэкъым, ауэ езым къыбгъэдэс щIалэгъуалэм я пащхьэ къарабгъафэ къыщытеуэ хъунукъыми, къэгубжь пэт зегъэгусэ.
— Хъунщ, ей, зэфIэкIащ, дежьащ, узыншэу Тхьэм дынигъэс. Рулым убампIэу удэс хъунукъым! — жеIэ аргуэру шофёрыр къэзышэжа цIыхубзым, зэдэуэным IэфIу щIэлъыр лъэныкъуитIми яIэпигъэхуу.
Ахъшэ къыхэзыха бзылъхугъэм бжыни къыхэбжыкIыжыни хуэмейуэ псоми я гъуэгупщIэр шыгухум Iэрегъэхьэ.
ДокIуэ. ПсынщIэу, тыншу, зыщIыпIэ дежи дыщымыгувэу, уэрэди, Тхьэм и шыкуркIэ, демыдаIуэу. Къалэм дынос. «Мо уэрамдэкIым деж къыщысхуэгъэувыIэ», — жеIэ Зи ЖыIэ ПхыкI Бзылъхугъэм, маршруткэр Къалэм здрикIуэм. «Къалэм нэс фIэкIаи укъэмыкIуэу…» — къохъеиж абы екIужыныгу шофёрым и гукъанэр, гушыIэ мащIэ къыщIыхьэу, ауэ и нэщхъыр зэрызэхэлъщ.
— Хъунщ иджы, укъызэрытпэмыпсэлъэжар хыумыгъэкIуэдэж, Къалэжьей нэс и уасэр уэттащ, — къыпедзыж Зи ЖыIэ ПхыкI Бзылъхугъэми, ЩIалэфIым къигъумэтIым тIэкIуми хуемыдаIуэу фIокIыж…
«ЦIыхухэм зэхахыу сымыщIалэфIу жыпIэриси жагъуэ пщIащ!» — кIэлъидз хуэдэт абы шофёрым. Ауэ ар иджы И IэмыщIэ Имылъыж Бзылъхугъэм деж зэрыщыпхымыкIынур IупщIт: гукъанэкIэ зыIэрыбгъэхьа щытхъум и уасэм Къалэжьеи унихьэсынутэкъым.
Чэрим Марианнэ.
Кулиев Къайсын и юбилейм кърихьэлIащ шэшэн усакIуэ цIэрыIуэ Ахматовэ Раисэ. 1977 гъэ
Унэгуащэхэм папщIэ
Къэбыр, кIэртIофыр, джэдыкIэр…
Хьэжыгъэр (нартыху хьэжыгъэри, гуэдз хьэжыгъэри, нэгъуэщIри) шхыныгъуэ къыхащIыкIын и пэ къихуэу Iэмал имыIэу кхъузанэкIэ яухуэнщI, жьы щIихун щхьэкIэ.
* * *
ГъэшхэкIхэр нэхъ куэдрэ зэIыхьэркъым зэрыт хьэкъущыкъур бинткIэ щхьэщыпхыкIауэ щIыIэпIэ бгъэувмэ.
* * *
Къэбыр щагъавэкIэ псы куэд щIакIэмэ цIынэ мэхъу, и IэфIри щIех.
* * *
Ныбапхъэр щалъэскIэ зэралъэс псым содэ хакIутэ, абы нэхъ псынщIэу егъэкъабзэри, ауэ а содэм егъэкIуэд ныбапхъэм хэлъ витамин С-р.
* * *
ТхьэмщIыгъуныбэ, нэкулъ щагъавэкIэ мафIэр драшейркъым, кIэтIий кудар къэуэнущи.
* * *
КIэртIоф укъэбзар псы щIыIэм хэлъмэ фIыцIэ хъуркъым.
* * *
КIэртIоф пIастэ ящIыну кIэртIоф гъэвар бэлагъкIэ яуб. Иджы нэхъыбэм кIэртIоф гъэвар лыхьэжым щIагъэкI хъуащ. Ар нэхъ псынщIэу зэфIэкI щхьэкIэ, абы кIэртIоф пIастэр фIыцIэ ещI икIи витамин С-р егъэкIуэд.
* * *
ДжэдыкIэр щаудэкIэ ар зракъутэр хьэкъущыкъу лащ.
Фэ фщIэрэ?
НасыпыфIэу щыпсэу къэралхэр
ООН-м къызэрипщытам тепщIыхьмэ, цIыхухэр нэхъ насыпыфIэу щыпсэу къэралхэр зыбжанэ мэхъу. НэхънасыпыфIэ дыдэу къалъытэхэм хабжащ Даниер, Норвегиер, Швейцариер, Нидерландхэр, Швециер.
Урысейм иубыдар 68-нэ увыпIэрщ. СНГ-м хы- хьэу щыта къэралхэм ящыщу Урысейм япэ ищащ Молдавиер, Къэзахъстаныр, Туркменистаныр, Узбекистаныр, Белоруссиер.
Къэпщытэныгъэм хэтащ къэрали 150-рэ. Абыхэм я псэукIэм, щекIуэкI гъащIэм хэплъащ экономикэмкIэ, психологиемкIэ, статистикэмкIэ IэщIагъэлIхэр, щIэныгъэлIхэр.
Рейтингым кIэух хуэхъур Африкэм и къэралхэрщ: Гвинее, Танзание, Руандэ, Бурунди, Африкэ Курыт Республикэ, Бенин, Того.
Къэбарт Мирэ.
ГъэщIэгъуэнщ
ХъэтIым куэд елъытащ
СэмэгурабгъумкIэ егъэщIа хъэтIым «Леонардэ и хъэтI»-кIэ щоджэ психологием. Леонардэ да Винчи и Iэрытх цIыкIухэр апхуэ-дэ хъэтIкIэщ зэрытхари, абыхэм укъеджэныр икъукIэ гугъущ.
Наполеон и хъэтIым зихъуэжу щытащ. И ныбжьыр кIуэтэху, ар нэхъ гугъу, зэхэщIыкIыгъуей хъурт. Псалъэм къыдэ-кIуэу жыпIэмэ, Наполеон и «Клиссон и Евгения» романым къеджэфын папщIэ IэщIагъэлIхэм тра-
гъэкIуэда зэманымрэ къарумрэ къэлъытэгъуейщ.
Толстой Лев и хъэтIри гурыIуэгъуафIэу щыттэкъым. Абы и Iэрытххэр къызыхуихыр «Война и мир» романыр зыбжанэ-рэ къизытхыкIыжа и щхьэгъусэм и закъуэт.
Психиатр Ломброзэ Чезаре Толстой и хъэтIыр илъэгъуа нэужь, зи псантхуэм ныкъусаныгъэ иIэ цIыхубз гуэрым ейм иригъэщхьат.
Пушкин Александр и хъэтIым, хабзэ зэры- хъуауэ, «псынщIэрытхэ»-кIэ йоджэ. Абы и тхэкIэр ягу ирихьу щытакъым ли-цейм щезыгъэджахэми иужькIэ дэлэжьахэми. Апхуэдэ хъэтIу иIэныр къемызэгъыу къалъытэрт куэдым.
Псалъэзэблэдз
ЕкIуэкIыу:1. Егъэлеяуэ ерыщ. 4. Муслъымэн диным пшхы мыхъуну къилъытэ ерыскъыгъуэхэм щхьэкIэ апхуэдэу жаIэ. 6. Мэлыхъуэ, джэдыхъуэ, бжэныхъуэ, … е Дунейпсо Олимп зэхьэзэхуэхэм лъакъуэрыгъажэмкIэ дыщэ медаль къыщызыхьа ди лъэпкъэгъу. 8. Уи псалъэ мыкIуэду уи … укIуэд. 8. Акъылым … иIэкъым, гъэсэныгъэм гъунэ иIэкъым. 10. Бжейм къыпыкIэ жылэ. ЦIыхум яшх. 11. УэрэджыIакIуэ Iэзэу щыта, Къэбэрдей-Балъкъэрым щIыхь зиIэ и артист. 13. Ди щIыналъэм щыIэ псыежэх. 15. Жыг закъуэ … хъуркъым. 16. Жыг къудамэ теупщIыкIам хуэ-зэу къыхэнэ IэпапIэ. 17. КIуэ пэтми бжьиз зымыкIу. 18. ЕуэкIыпIэ. 18. Егъэлеяуэ щыщIыIэ зэман. 21. … кIэрыпщIэрэ? 22. Адыгэ лъэпкъым и зы къудамэ. 25. Гъавэ кърахьэлIам щыщ Iыхьэу хуэмыщIахэм иратыр. 26. ЗэуапIэ губгъуэм уIэгъэ хьэлъэ щыхъуа сэлэтыр мэлъаIуэ : «Псы … закъуэ». 28. Тхыдэ щIэныгъэхэм я доктор, тхакIуэ цIэрыIуэ МафIэдз … 28. Iэщ. 30. Псэущхьэ щхьэзыфIэфI. 31. Езыр мылъэтэфми, хъы зэIуищэхэмкIэ бадзэ къеубыд. 32. Нартыхум и купсэ, жылэ къэзыщI. 34. IэмыкIуэлъэмыкIуэ. 36. … и губжьыр кхъуэм щехьэ. 37. ЩоджэнцIыкIу Алий лъэпкъ литературэм езым и … щыпхишащ. 41. ПшахъуэщI. 42. Лъапэ … къыухьэжьэж! 43. Къэбэрдей-Балъкъэрым и Жылагъуэ палатэм и тхьэмадэ. 45. Бын. 46. Къыдалъхуауэ, цIыхум и щIыфэм хэт, хэс. 47. КъуэкIыпIэ гъунэгъум щыIэ хьэрып къэрал хуэмыщIа. 48. ПхъащIэ Iэмэпсымэ.
Къехыу:2. Совет Союзым и ЛIыхъужь Къуэныкъуей … 3. Рим къалэм щекIуэкIа Дунейпсо Олимп зэхьэзэхуэхэм жэз медаль къыщызыхьа … Хьэсэнбий. 4. ХадэхэкI трищIэну унагъуэм игъэщэба щIы Iыхьэ. 5. Iэлъын, тхьэгъу хуэдэхэм ирагъэтIысхьэ. 6. Къэрэкъурэ … е къалмыкъ … 7. Зэадэзэкъуэ еджагъэшхуэхэр: щыри физикщ, щыри щIэныгъэхэм я докторщ. 12. Дунейм ехыжар щыщIалъхьэкIэ, дыуэ зэрытращIэм апхуэдэу йоджэ. 14. ПIастапхъэ. 16. Iэщ; къэгубжьауэ упэщIэхуэмэ, бжьакъуэпэкIэ узэрихьэнщ. 20. Мэлбахъуэ Тимборэ иужькIэ партым и Къэбэрдей-Балъкъэр обкомым и япэ секретару щыта. 21. УэрэджыIакIуэхэу, Къэбэрдей-Балъкъэрым щIыхь зиIэ и артистхэу Уэтэрхэ Анатолэрэ МуIэедрэ, Шал Хъусен сымэ я къуажэ. 23. Языныкъуэ псэущхьэхэм я щIыфэм хищIэ хьэпIацIэ. 24. ЛIыжьыр мэхъурджауэ: «Иджырей щIалэгъуалэм … бзыпхъи ящIэркъым». 27. РайоныцIэ. 31. ШкIэ мэжэлIам и … макъ къэIуащ. 33. Жыг къэтIэпIам и нэщэнэ. 35. Хэку зауэшхуэм и зэманым нэмыцэхэм ящIыгъуу ди республикэм къи- хьа лъэпкъ. 38. Нэхъапэм адыгэм зэрахьэу щыта языныкъуэ хьэкъущыкъухэр а гъущI пIащIэм къыхэщIыкIащ. 38. Зи пхъафэхэр гъуабжэ жыг лIэужьыгъуэ. 40. Швейцарием и къалащхьэ. 42. Псыщхьэ тещтыкIа. 44. «Сосрыкъуэ къолъыхри зы пхъэдзакIэ къепхъуатэ, а пхъэдзакIэр щипхъуатэм зы … ини кIэрыхущ …» — Сосрыкъуэ мафIэ къызэрихьар хъыбарым щыщщ.
Зэхэзылъхьар Мыз Ахьмэдщ.
Жэпуэгъуэм и 15-м ди газетым тета псалъэзэблэдзым и жэуапхэр
ЕкIуэкIыу: 1. Лъэсэн. 4. Хьэмбылу. 7. Мэрем. 10. Чэн. 11 Бажэм.12. Былым. 13. Мес. 15. Нэгумэ. 17. Ар. 18. Ба. 19. Тэтэр. 21. Пыжь. 22. Къуэн. 23. Анэш. 25. Шэнт. 27. Щыгу. 29. Уд. 30. КIэ. 36. Гуанэ. 37. МэракIуапцIэ. 38. Ахъшэ. 41. Ду. 42. Хугу. 44. Шакъ. 45. Къущхьэ. 49. Пшэр. 51. Бэч. 52. Гын. 53. Гуэбэн. 55. Лы. 56. Хъуп. 57. Къэзан. 59. Гуэл. 61 БампIэ. 62. Гуэныхь. 63. Жэщ. 65. Нащхъуэ. 66. Тхьэрыкъуэ. 67. КIапсэ.
Къехыу: 1. Лъычын. 2. Сын. 3. Набжэ. 4. Хьэжбарэ. 5. Бо. 6. Уэлбанэ. 7. Мамкъут. 8. Рим. 9. Мысыр. 14. Иныжь. 16. Гуэн. 20. Тощ. 22. Къуршгуэ- гуш. 23. Афэ. 24. Шу. 25. Шэ. 26. Топ. 28. Гуэбэнэч. 31. Унэ. 32. Шэд. 33. ЕкIуу. 34. ПцIы. 35. Пхъэ. 39. Мэкъу. 40. Жыр. 41. Дэ. 43. Гуп. 45. Къэб. 47. Хьэлэмэт. 48. Ныбжь. 50. Шыпхъуншэ. 51. Баз. 53. Гуэгуэн. 54. Набдзэ. 57. КъехьэкI. 58. Нащхьэ. 60. Лащ. 63. Жэп. 64. Ер.
